Το μνημείο της **Αψίδας του Θριάμβου** (γαλλ. Arc de triomphe de l'Étoile, συχνά αναφερόμενο απλά ως Arc de Triomphe) είναι νεοκλασικό αρχιτεκτόνημα - μνημείο μορφής θριαμβικής αψίδας. Βρίσκεται στο κέντρο του Παρισιού επί της πλατείας του Αστέρα (Place de l'Étoile), σήμερα ονομαζόμενης πλατείας Σαρλ ντε Γκωλ (Place Charles de Gaulle).

Θέση
----

Στην κυκλική πλατεία Σαρλ ντε Γκωλ συγκλίνουν δώδεκα μεγάλες λεωφόροι της πόλης, οι οποίες χαράχτηκαν το 19ο αιώνα με την προτροπή του βαρόνου Ζωρζ Εζέν Οσμάν (Georges Eugène Haussmann), τότε Νομάρχη της περιφέρειας του Σηκουάνα (département de la Seine). Οι λεωφόροι αυτές σχηματίζουν γύρω από την πλατεία ένα αστέρι, γι' αυτό και η πλατεία ονομάστηκε αρχικά πλατεία του Άστρου (place de l’Étoile). Η γνωστότερη από τις λεωφόρους αυτές είναι η Λεωφόρος Ηλυσίων Πεδίων (Avenue des Champs-Elysees), η οποία την συνδέει με την πλατεία Κονκόρντ (place de la Concorde), σε απόσταση 2,2 χιλ.

Ιστορικό
--------

Αεροφωτογραφία. Διακρίνεται η Πλας Ετουάλ με τις κάθετες σε αυτήν λεωφόρους
Την επομένη της νίκης του στο Αούστερλιτς ο Γάλλος Αυτοκράτορας Ναπολέων Α΄ είπε, απευθυνόμενος προς το στράτευμά του: "Δεν θα επιστρέψετε στις εστίες σας, παρά μόνο περνώντας κάτω από αψίδες θριάμβων". Έδωσε εντολή για την κατασκευή της στις 18 Φεβρουαρίου 1806. Την εκπόνηση των σχεδίων ανέλαβε ο αρχιτέκτονας Ζαν Σαλγκρέν (Jean François Thérèse Chalgrin), αντλώντας την έμπνευσή του από την αρχαιότητα. Οι διαστάσεις της είναι 55 μ. ύψος, 45 μ. μήκος και 22 μ. βάθος, ενώ το ύψος της κεντρικής αψίδας είναι 29,2 μ. και το πλάτος της 14,62 μ. Η πλαϊνή (μικρότερη) αψίδα έχει ύψος 18,7 μ. και άνοιγμα 8,45 μ. Οι εργασίες θεμελίωσής της κράτησαν δύο χρόνια. Η κατασκευή, όμως, εγκαταλείφθηκε ύστερα από τις ήττες του Ναπολέοντα στην εκστρατεία του στη Ρωσία το 1812 και άρχισαν πάλι ύστερα από εντολή του βασιλέα Λουδοβίκου Φιλίππου του Α' (Louis-Philippe le Ier) το 1832, ο οποίος αφιέρωσε το έργο στη δόξα των Γαλλικών Ενόπλων Δυνάμεων, για να ολοκληρωθούν το 1836 κάτω από την επίβλεψη του αρχιτέκτονα Γκιγιώμ Μπλουέ (Guillaume Abel Blouet), ο οποίος δεν άλλαξε τη σχεδίαση του Σαλγκρέν. Η απλή σχεδίαση και το τεράστιο μέγεθος του μνημείου είναι τυπικά χαρακτηριστικά του ρομαντικού νεοκλασσικισμού του τέλους του 18ου αιώνα.

Συμβολισμός
-----------

Η αψίδα φέρει εγχάρακτα τα ονόματα των νικών των Γαλλικών Στρατευμάτων καθώς και τα ονόματα 660 προσωπικοτήτων (τα υπογραμμισμένα ονόματα καταδεικνύουν όσους από αυτούς έπεσαν σε μάχες).

* Ονόματα μαχών χαραγμένα στην Αψίδα του ΘριάμβουΟνόματα μαχών χαραγμένα στην Αψίδα του Θριάμβου
* Ονόματα μαχών χαραγμένα στην Αψίδα του ΘριάμβουΟνόματα μαχών χαραγμένα στην Αψίδα του Θριάμβου
* Ονόματα μαχών και προσωπικοτήτων χαραγμένα στην Αψίδα του ΘριάμβουΟνόματα μαχών και προσωπικοτήτων χαραγμένα στην Αψίδα του Θριάμβου
* Ονόματα μαχών και προσωπικοτήτων χαραγμένα στην Αψίδα του ΘριάμβουΟνόματα μαχών και προσωπικοτήτων χαραγμένα στην Αψίδα του Θριάμβου

Οι τέσσερις κίονες στους οποίους στηρίζεται η αψίδα διακοσμούνται από πολύ μεγάλα ανάγλυφα, τα οποία απεικονίζουν: Την *Έξοδο των Εθελοντών του 1792* (γι' αυτό αποκαλείται και *La Marseillaise*, έργο του Φρανσουά Ρυντ (François Rude), τον *Θρίαμβο του Ναπολέοντα το 1810*, έργο του Ζαν-Πιέρ Κορτό (Jean-Pierre Cortot), την *Αντίσταση του 1814* και την *Ειρήνη του 1815* έργα του Αντουάν Ετέξ (Antoine Etex).

* Έξοδο των Εθελοντών του 1792 (γι' αυτό αποκαλείται και La Marseillaise*Έξοδο των Εθελοντών του 1792* (γι' αυτό αποκαλείται και *La Marseillaise*
* Θρίαμβο του Ναπολέοντα το 1810*Θρίαμβο του Ναπολέοντα το 1810*
* Αντίσταση του 1814*Αντίσταση του 1814*
* Ειρήνη του 1815*Ειρήνη του 1815*

Στην αψίδα βρίσκεται, επίσης, και το Μνημείο του Άγνωστου Στρατιώτη, ο βωμός του οποίου φέρει φλόγα που άναψε για πρώτη φορά το 1921 εις μνήμην των πεσόντων του Α' Παγκοσμίου Πολέμου. Η αψίδα αποτελεί εθνικό μνημείο - σύμβολο της γαλλικής φιλοπατρίας και από αυτήν εκκινεί πάντα η παρέλαση της Γαλλικής Εθνικής Επετείου της 14ης Ιουλίου.

* Μνημείο του Άγνωστου ΣτρατιώτηΜνημείο του Άγνωστου Στρατιώτη
* Πίνακας που απεικονίζει Ελληνικές στρατιωτικές μονάδες στη παρέλαση νίκης του Α' Παγκοσμίου Πολέμου, στην Αψίδα του Θριάμβου στο Παρίσι, τον Ιούλιο του 1919Πίνακας που απεικονίζει Ελληνικές στρατιωτικές μονάδες στη παρέλαση νίκης του Α' Παγκοσμίου Πολέμου, στην Αψίδα του Θριάμβου στο Παρίσι, τον Ιούλιο του 1919
* Τα γαλλικά στρατεύματα διασχίζουν την Αψίδα του Θριάμβου το 1944, μετά την απελευθέρωση του ΠαρισιούΤα γαλλικά στρατεύματα διασχίζουν την Αψίδα του Θριάμβου το 1944, μετά την απελευθέρωση του Παρισιού
* Η παρέλαση της Γαλλικής Εθνικής Επετείου στις 14 ΙουλίουΗ παρέλαση της Γαλλικής Εθνικής Επετείου στις 14 Ιουλίου

Επίσκεψη
--------

Η πρόσβαση για την επίσκεψη της αψίδας είναι δυνατή μόνον υπογείως (απαγορεύεται η διάσχιση της πλατείας από πεζούς). Υπάρχει, επίσης, η δυνατότητα για άνοδο στην οροφή της (288 σκαλοπάτια), απ' όπου ο επισκέπτης έχει πανοραμική άποψη του παρισινού κέντρου. Στην (υπόγεια) είσοδο της αψίδας (εισιτήριο 9 ευρώ για ενήλικες το 2009) φθάνει κανείς με τις γραμμές 1, 2 και 6 του μετρό ή τη γραμμή Α του RER (σταθμός Charles de Gaulle - Étoile) και με λεωφορείο (γραμμές 22, 30, 31, 52, 73, 92).

Πανοραμική θέα από την οροφή της Αψίδας

Δείτε επίσης
------------

* Ονόματα χαραγμένα στην Αψίδα του Θριάμβου
* Θριαμβική αψίδα

Πηγές, αναφορές
---------------

1. 1 2 3 4  «base Mérimée» (Γαλλικά) Υπουργείο Πολιτισμού της Γαλλίας.
2. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 5466. Ανακτήθηκε στις 31  Ιουλίου 2018.
3. ↑  Architecture About.com Αρχειοθετήθηκε 2009-03-02 στο Wayback Machine..
4. ↑  Ονόματα χαραγμένα στην Αψίδα του Θριάμβου στο Παρίσι.
5. ↑  Monuments Nationaux (France) (αγγλ.).

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 136504168
* LCCN: sh93005686
* GND: 4605782-1

 |

 |